**Oranjestad** er hovedstaden på Aruba, et av landene i Kongeriket Nederlandene. Byen har en befolkning på drøyt 28 000. Den ligger på vestkysten av øya.

Navn
----

Byen har navn etter det nederlandske kongedynastiet, huset Oranien. Blant arubanere kalles byen Playa.[]

Geografi
--------

Oranjestad ligger på vestkysten av øya Aruba.

Demografi
---------

Vilhelm III-tårnet i Fort Zoutman
Sentrum av Oranjestad
Trikk i Oranjestad
Aruba er delt inn i åtte regioner. To av disse er Oranjestad West og Oranjestad Oost. Ved folketellingen i 2010 hadde Oranjestad West 13 976 innbyggere og Oranjestad Oost 14 318.

Papiamento er det vanligste språket i husholdningene, med 65,3 % i Oranjestad Oost og 62 % i Oranjestad West. Deretter kom spansk med 22,4 % i Oranjestad West og 18,1 % i Oranjestad Oost, nederlandsk med 6,9 % i Oranjestad Oost og 4,6 % i Oranjestad West og engelsk med 4,2 % i begge distriktene.

71,1 av arbeidsstyrken i Oranjestad-West var i 2010 født utenlands. Andelen for Oranjestad Oost var 40,5 %.

Historie
--------

Nederlenderne begynte koloniseringen av Aruba rundt 1790. En landsby som fikk navnet Paardenbaai (Hestebukta) vokste fram. Det ble drevet hestehandel på stedet. Fort Zoutman ble bygget i 1798 som forsvar mot sjørøvere. 

Etter at fortet ble bygget og den nederlandske kommandanten flyttet til stedet vokste landsbyen. Handelsmenn fra Curaçao og fransk Vestindia etablerte seg. Det ble bygget handelshus langs Havenstraat. I 1824 fikk byen navnet Oranjestad. Byen vokste østover og Caya Betico Croes og Wilhelminastraat ble anlagt.

Da Aruba i 1986 ble et eget land i Kongeriket Nederlandene, ble Oranjestad hovedstad.

Samfunn
-------

Byen kjennetegnes av fargerike bygninger. Arubas historiske museum holder til i Fort Zoutman. Det åpnet i 1984. Universitetet på Aruba har campus i Oranjestad og Biblioteca Nacional Aruba har sitt hovedkontor i byen. Flerbruksstadionet Complejo Deportivo Guillermo Prospero Trinidad har en tilskuerkapasitet på 5 500.

Samferdsel
----------

Oranjestad er frihavn. Havneanleggene har moderne fasiliteter. I tillegg til skipsfartsvirksomhet, drives det petroleumsraffinering.

I februar 2016 flyttet konteinerhavnen til en ny havneterminal i Barcadera. Etter flyttingen benyttes sentrumshavnen av turistskip. Oranjestad mottok i 2015 totalt 296 turistskipsanløp med i alt 607 019 passasjerer.

Oranjestad betjenes av Dronning Beatrix internasjonale lufthavn. Flyplassen åpnet i 1972.

Referanser
----------

1. ↑  «History», VisitAruba. Lest 18. mars 2016.
2. ↑  *Fifth Population and Housing census 2010 Aruba*, Central Bureau of Statistics, s. 75.
3. ↑  *Social Atlas of Aruba, 2010* Arkivert 19. november 2019 hos Wayback Machine. Central Bureau of Statistics, 2015, s. 25.
4. ↑  *Social Atlas of Aruba, 2010* Arkivert 19. november 2019 hos Wayback Machine. Central Bureau of Statistics, 2015, s. 65.
5. 1 2 3  Michel Bakker og Olga van der Kloooster: *Aruba Monuments Guide*, Amsterdam: KIT Publishers, 2013, s. 74 .
6. ↑  Bakker og Olga van der Kloooster 2013, s. 98.
7. 1 2  «Fort Zoutman / Historical Museum», Aruba Tourism Authority.Lest 18. mars 2016.
8. ↑  Bakker og van der Kloooster 2013, s. 6 .
9. 1 2  «Oranjestad», *Encyclopædia Britannica Online*. Lest 18. mars 2016.
10. ↑  «Aruba: One Happy Island!» Arkivert 30. mars 2016 hos Wayback Machine. University of Aruba. Lest 18. mars 2016.
11. ↑  «About BNA» Arkivert 17. mars 2016 hos Wayback Machine. Biblioteca Nacional Aruba. Lest 18. mars 2016.
12. ↑  «Compleho Deportivo Guillermo Prospero Trinidad - Oranjestad», Europlan. Lest 18. mars 2016.
13. ↑  «Container Port Barcadera in business», Free Zone Aruba. Lest 18. mars 2016.
14. ↑  «Detailed Cruise Data», Aruba Ports Authority. Lest 18. mars 2016.
15. ↑  «Did You Know», VisitAruba. Lest 18. mars 2016.

|  |  |
| --- | --- |
| Oppslagsverk/autoritetsdata | Store norske leksikon **·** Store Danske Encyklopædi **·** Encyclopædia Britannica **·** VIAF **·** GND **·** GeoNames **·** MusicBrainz
 |